Ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosioinnista tehtyyn Euro–Välimeri-sopimukseen liitettävän pöytäkirjan, joka koskee Euroopan unionin ja Algerian tasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, allekirjoittamisesta unionin puolesta ja väliaikaisesta soveltamisesta /* COM/2014/0385 final - 2014/0196 (NLE) */





PERUSTELUT Tiettyjen Euroopan unionin ohjelmien ja virastojen avaaminen asteittain Euroopan naapuruuspolitiikan (ENP) kumppanimaille on yksi monista toimenpiteistä, joilla ENP:n avulla tuetaan uudistuksia, nykyaikaistamista ja siirtymävaihetta unionin naapurialueilla. Asiaa käsitellään kattavammin strategisesta näkökulmasta joulukuussa 2006 annetussa komission tiedonannossa yleisestä toimintamallista Euroopan naapuruuspolitiikan piiriin kuuluvien maiden osallistumiselle yhteisön virastojen ja ohjelmien toimintaan[1]. Neuvosto hyväksyi toimintamallin 5. maaliskuuta 2007 annetuissa päätelmissään[2]. Tiedonannon ja neuvoston päätelmien pohjalta neuvosto antoi komissiolle 18. kesäkuuta 2007 ohjeet Algerian, Armenian, Azerbaidžanin, Egyptin, Georgian, Israelin, Jordanian, Libanonin, Marokon, Moldovan, palestiinalaishallinnon, Tunisian ja Ukrainan kanssa tehtävien puitesopimusten neuvottelemista varten[3]. Puitesopimuksissa esitetään yleiset periaatteet näiden maiden osallistumiselle yhteisön ohjelmiin. Kesäkuussa 2007 kokoontunut Eurooppa-neuvosto vahvisti pitävänsä Euroopan naapuruuspolitiikkaa äärimmäisen tärkeänä[4]. Se hyväksyi 18. ja 19. kesäkuuta 2007 pidetylle neuvoston kokoukselle esitetyn puheenjohtajan tilannekatsauksen[5] sekä sitä koskevat neuvoston päätelmät[6]. Katsauksessa muistutettiin, että neuvosto on antanut ohjeet lisäpöytäkirjojen neuvottelemista varten. Lisäksi komission ja Euroopan unionin ulkoasioiden ja turvallisuuspolitiikan korkean edustajan yhteisessä tiedonannossa ”Uusi strategia muutostilassa olevia naapurimaita varten”[7], jota neuvosto tuki 20. kesäkuuta 2011 antamissaan päätelmissä, korostettiin EU:n pyrkimystä helpottaa kumppanimaiden osallistumista EU:n ohjelmiin. Tähän mennessä on allekirjoitettu pöytäkirjat Armenian, Georgian, Israelin, Jordanian, Marokon, Moldovan ja Ukrainan kanssa. Algeria ilmaisi helmikuussa 2013 kiinnostuksensa osallistua useisiin Euroopan naapuruuspolitiikan kumppanimaille avoinna oleviin ohjelmiin. Algerian kanssa neuvotellun pöytäkirjan teksti on liitteenä. Komissio esittää seuraavan ehdotuksen neuvoston päätökseksi pöytäkirjan allekirjoittamisesta. Pöytäkirja sisältää puitesopimuksen yleisistä periaatteista, joilla säädellään Algerian osallistumista unionin ohjelmiin. Se sisältää vakiomääräyksiä, joita on tarkoitus soveltaa kaikkiin niihin Euroopan naapuruuspolitiikan kumppanimaihin, joiden kanssa tehdään vastaava pöytäkirja. Neuvotellun tekstin mukaisesti sopimuspuolten on sovellettava pöytäkirjan määräyksiä väliaikaisesti sen allekirjoituspäivästä. Samanaikaisesti komissio esittää ehdotuksen neuvoston päätökseksi pöytäkirjan tekemisestä. Neuvostoa pyydetään hyväksymään seuraava päätösehdotus. 2014/0196 (NLE) Ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosioinnista tehtyyn Euro–Välimeri-sopimukseen liitettävän pöytäkirjan, joka koskee Euroopan unionin ja Algerian tasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, allekirjoittamisesta unionin puolesta ja väliaikaisesta soveltamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 212 artiklan yhdessä 218 artiklan 5 kohdan ja 7 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Neuvosto valtuutti komission 18 päivänä kesäkuuta 2007 neuvottelemaan Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosioinnista tehtyyn Euro–Välimeri-sopimukseen liitettävän pöytäkirjan, joka koskee Euroopan unionin ja Algerian demokraattisen kansantasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, jäljempänä ’pöytäkirja’. (2) Neuvottelut on saatu päätökseen. (3) Pöytäkirjan tarkoituksena on määritellä varainhoito- ja tekniset säännöt, jotta Algeria voisi osallistua tiettyihin unionin ohjelmiin. Pöytäkirjassa määritelty horisontaalinen kehys on taloudellinen, varainhoidollinen ja tekninen yhteistyöväline, joka mahdollistaa tuen, erityisesti unionin rahoitustuen, saannin ohjelmasta riippuen. Kehystä sovelletaan vain niihin unionin ohjelmiin, joihin asianomaiset perustamisasiakirjat antavat Algerialle mahdollisuuden osallistua. Pöytäkirjan allekirjoittaminen ja väliaikainen soveltaminen eivät anna mahdollisuutta ohjelmien taustalla olevien ja niiden käynnistysvaiheessa noudatettavien alakohtaisten politiikkojen mukaisten valtuuksien harjoittamiseen. (4) Pöytäkirja olisi allekirjoitettava unionin puolesta ja sitä olisi sovellettava väliaikaisesti, kunnes sen tekemistä varten tarvittavat menettelyt on saatettu päätökseen, ON HYVÄKSYNYT TÄMÄN PÄÄTÖKSEN: 1 artikla Annetaan valtuutus allekirjoittaa unionin puolesta Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosioinnista tehtyyn Euro–Välimeri-sopimukseen liitettävä pöytäkirja, jäljempänä ’pöytäkirja’, joka koskee Euroopan unionin ja Algerian demokraattisen kansantasavallan puitesopimusta Algerian demokraattisen kansantasavallan osallistumista unionin ohjelmiin säätelevistä yleisistä periaatteista sillä varauksella, että pöytäkirjan tekeminen saatetaan päätökseen myöhemmin. Pöytäkirjan teksti on liitetty tähän päätökseen. 2 artikla Neuvoston pääsihteeristö laatii valtakirjan, jossa neuvottelijan nimeämä henkilö / nimeämät henkilöt valtuutetaan allekirjoittamaan pöytäkirja sillä varauksella, että pöytäkirjan tekeminen saatetaan päätökseen myöhemmin. 3 artikla Pöytäkirjaa sovelletaan väliaikaisesti sen allekirjoituspäivästä, kunnes sen tekemistä koskevat menettelyt on saatettu päätökseen. Neuvoston pääsihteeristö julkaisee pöytäkirjan allekirjoituspäivän Euroopan unionin virallisessa lehdessä. 4 artikla Komissio valtuutetaan määrittämään unionin puolesta Algerian osallistumista kuhunkin ohjelmaan koskevat yksityiskohtaiset säännöt ja ehdot, etenkin maksettava rahoitusosuus. Komissio tiedottaa asiasta toimivaltaiselle neuvoston työryhmälle. 5 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] KOM(2006) 724 lopullinen, 4. joulukuuta 2006. [2] Yleisten asioiden ja ulkosuhteiden neuvoston päätelmät, 5.3.2007. [3] Neuvoston päätös (rajoitettu jakelu), jolla komissio valtuutetaan neuvottelemaan pöytäkirjat […], asiakirja 10412/07. [4] Puheenjohtajan päätelmät, Bryssel 21. ja 22. kesäkuuta 2007, asiakirja 11177/07. [5] Euroopan naapuruuspolitiikan lujittaminen – puheenjohtajavaltion tilannekatsaus, asiakirja 10874/07. [6] Euroopan naapuruuspolitiikan lujittaminen – neuvoston päätelmät (yleisten asioiden ja ulkosuhteiden neuvosto), 18.6.2007, asiakirja 11016/07. [7] KOM(2011) 303 lopullinen, 25.5.2011. LIITE PÖYTÄKIRJA Euroopan unionin ja Algerian demokraattisen kansantasavallan puitesopimuksesta Algerian demokraattisen kansantasavallan osallistumista unionin ohjelmiin säätelevistä yleisistä periaatteista, joka liitetään Euroopan yhteisöjen ja niiden jäsenvaltioiden sekä Algerian demokraattisen kansantasavallan välisestä assosioinnista tehtyyn Euro–Välimeri-sopimukseen EUROOPAN UNIONI, jäljempänä ’unioni’, ja ALGERIAN DEMOKRAATTINEN KANSANTASAVALTA, jäljempänä ’Algeria’, yhdessä ’sopimuspuolet’, jotka katsovat seuraavaa: (1) Algeria on tehnyt Euroopan yhteisöjen ja niiden jäsenvaltioiden sekä Algerian tasavallan välistä assosiointia koskevan Euro–Välimeri-sopimuksen, jäljempänä ’sopimus’, joka tuli voimaan 1 päivänä syyskuuta 2005. (2) Brysselissä 17 ja 18 päivänä kesäkuuta 2004 kokoontunut Eurooppa-neuvosto suhtautui myönteisesti Euroopan komission tekemiin Euroopan naapuruuspolitiikkaa koskeviin ehdotuksiin ja vahvisti neuvoston asiasta 14 päivänä kesäkuuta 2004 antamat päätelmät. (3) Neuvosto on sittemmin antanut useaan otteeseen uusia naapuruuspolitiikkaa tukevia päätelmiä. (4) Neuvosto ilmaisi 5 päivänä maaliskuuta 2007 tukensa 4 päivänä joulukuuta 2006 annetussa Euroopan komission tiedonannossa[1] esitellylle yleiselle ja kokonaisvaltaiselle toimintamallille, joka mahdollistaa Euroopan naapuruuspolitiikan piiriin kuuluvien maiden osallistumisen yhteisön virastojen toimintaan ja yhteisön ohjelmiin maiden omien ansioiden perusteella edellyttäen, että asianomainen oikeusperusta sallii osallistumisen. (5) Algeria on ilmaissut halunsa osallistua useisiin unionin ohjelmiin. (6) Algerian osallistumista kuhunkin ohjelmaan koskevista erityisehdoista, erityisesti rahoitusosuudesta sekä raportointi- ja arviointimenettelyistä, olisi määrättävä Euroopan komission ja Algerian toimivaltaisten viranomaisten välisellä yhteisymmärryspöytäkirjalla, OVAT SOPINEET SEURAAVAA: 1 artikla Algeria saa osallistua kaikkiin nykyisiin ja tuleviin unionin ohjelmiin, jotka ovat ohjelmien perustamista koskevien säännösten mukaisesti sille avoimia. 2 artikla Algerian on maksettava Euroopan unionin yleiseen talousarvioon sille ohjelmiin osallistumisesta määräytyvä rahoitusosuus. 3 artikla Algerian edustajat voivat osallistua tarkkailijoina Algeriaa koskevien asioiden käsittelyyn hallintokomiteoissa, jotka vastaavat niiden ohjelmien valvonnasta, joiden rahoitukseen Algeria osallistuu. 4 artikla Algerian osallistujien esittämiin hankkeisiin ja aloitteisiin sovelletaan mahdollisuuksien mukaan samoja edellytyksiä, sääntöjä ja menettelyjä kuin asianomaisissa ohjelmissa sovelletaan jäsenvaltioihin. 5 artikla Algerian osallistumista kuhunkin ohjelmaan koskevista erityisehdoista, erityisesti rahoitusosuudesta sekä raportointi- ja arviointimenettelyistä, määrätään Euroopan komission ja Algerian toimivaltaisten viranomaisten välisessä yhteisymmärryspöytäkirjassa asianomaisissa ohjelmissa vahvistetuin perustein. Jos Algeria hakee johonkin tiettyyn unionin ohjelmaan osallistumista varten unionin ulkomaanapua Euroopan naapuruusvälineen perustamisesta 11 päivänä maaliskuuta 2014 annetun Euroopan parlamentin ja neuvoston asetuksen (EU) N:o 232/2014 3 artiklan nojalla tai muun sellaisen tulevaisuudessa mahdollisesti annettavan asetuksen nojalla, jossa säädetään unionin ulkomaanavun antamisesta Algerialle, ehdot unionin tuen käytölle Algerian toimesta määritellään rahoitussopimuksessa. 6 artikla Kussakin 5 artiklan nojalla tehdyssä yhteisymmärryspöytäkirjassa määrätään unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 mukaisesti, että Euroopan komissio, Euroopan petostentorjuntavirasto ja Euroopan tilintarkastustuomioistuin suorittavat varainhoidon valvonnan, tilintarkastukset tai muut tarkastukset, myös hallinnolliset tutkimukset, tai ne suoritetaan kyseisten elinten alaisuudessa. Varainhoidon valvonnasta ja tilintarkastuksista, hallinnollisista toimenpiteistä, seuraamuksista ja perinnästä laaditaan yksityiskohtaiset määräykset, joiden nojalla Euroopan komissiolle, Euroopan petostentorjuntavirastolle ja tilintarkastustuomioistuimelle myönnetään valtuudet, jotka vastaavat näillä toimielimillä unioniin sijoittautuneiden edunsaajien tai toimeksisaajien osalta olevia valtuuksia. 7 artikla Tätä pöytäkirjaa sovelletaan sen ajan, jonka sopimus on voimassa. Sopimuspuolet allekirjoittavat ja hyväksyvät tämän pöytäkirjan omien menettelyjensä mukaisesti. Kumpikin sopimuspuoli voi sanoa pöytäkirjan irti ilmoittamalla siitä kirjallisesti toiselle sopimuspuolelle. Pöytäkirjan voimassaolo päättyy kuuden kuukauden kuluttua tällaisesta ilmoituksesta. Pöytäkirjan voimassaolon päättyminen kumman tahansa sopimuspuolen irtisanomisen johdosta ei vaikuta 5 ja 6 artiklan määräysten mukaisiin tarkastuksiin ja valvontaan. 8 artikla Sopimuspuolet voivat tarkastella pöytäkirjan täytäntöönpanoa Algerian tosiasiallisen unionin ohjelmiin osallistumisen perusteella viimeistään kolmen vuoden kuluttua pöytäkirjan voimaantulopäivästä ja sen jälkeen joka kolmas vuosi. 9 artikla Tätä pöytäkirjaa sovelletaan alueisiin, joilla sovelletaan Euroopan unionin toiminnasta tehtyä sopimusta siinä määrätyin edellytyksin, ja Algerian alueeseen. 10 artikla Sopimuspuolet soveltavat tätä pöytäkirjaa ennen sen voimaantuloa väliaikaisesti sen allekirjoituspäivästä sillä varauksella, että tätä varten tarvittavat menettelyt saatetaan päätökseen. Tämä pöytäkirja tulee voimaan sitä päivää seuraavan kuukauden ensimmäisenä päivänä, jona sopimuspuolet ovat ilmoittaneet toisilleen diplomaattiyhteyksien kautta voimaantulon edellyttämien menettelyjensä päätökseen saattamisesta. 11 artikla Tämä pöytäkirja on erottamaton osa sopimusta. 12 artikla Tämä pöytäkirja laaditaan kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja arabian kielellä, ja jokainen teksti on yhtä todistusvoimainen. Tehty Brysselissä Euroopan unionin puolesta Algerian demokraattisen kansantasavallan puolesta [1] KOM(2006) 724 lopullinen, 4.12.2006.